**D ô v o d o v á s p r á v a**

**Všeobecná časť**

Návrh zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisovpredkladajú na rokovanie Národnej rady Slovenskej republiky skupina poslancov Národnej rady Slovenskej republiky Martin Klus, Milan Laurenčík, Juraj Droba a Jozef Viskupič.

Moderné občianstvo odohrávajúce sa v čoraz globalizovanejšom svete predpokladá možnosť voliť si svojich zástupcov bez ohľadu na aktuálne miesto pobytu. Cieľom predkladanej novely zákona je teda posilnenie zastupiteľského princípu v modernej demokratickej spoločnosti, ako aj posilnenie miery volebnej účasti na úrovni komunálnych volieb, prvého kola volieb do samosprávnych krajov, prvého kola prezidentských volieb a volieb do Európskeho parlamentu.

**Predmetná novela zákona rozširuje možnosť voľby poštou zo zahraničia resp. predčasne poštou aj na inštitút volieb do samosprávy obcí, prvého kola volieb do samosprávy samosprávnych krajov, na inštitút prvého kola voľby prezidenta Slovenskej republiky a na inštitút voľby poslancov Európskeho parlamentu.**

Vo všetkých navrhovaných voľbách mala volebná účasť občanov klesavú tendenciu, pričom obzvlášť kritická je účasť na voľbách v prípade volieb do Európskeho parlamentu.

**OSO** **Kraje EP Prezident**

2010 49,69 % 2009 1. kolo: 22,90 % 2009 19,64 % 2009 43,63 %

2014 48,34 % 2013 1. kolo: 20,11 % 2014 13,05 % 2014 43,40 %

Naopak, stúpajúca tendencia záujmu o voľby do NR SR zo zahraničia dáva tušiť, že sa tento návrh stretne s pozitívnou odozvou medzi mnohými občanmi Slovenskej republiky trvalo (len v prípade prezidentských volieb a volieb do Európskeho parlamentu) alebo prechodne žijúcimi mimo územia SR, či nenachádzajúcimi sa na území SR v deň konania volieb.

V rámci ostatných členských štátov Európskej únie je súčasný stav v danej problematike nasledovný:

Na úrovni komunálnych volieb majú občania možnosť hlasovať poštou zo zahraničia vo všetkých členských štátoch s výnimkou: Slovinska, Litvy a Grécka, ktoré údaje neposkytli,

Na úrovni regionálnych volieb majú občania možnosť hlasovať poštou zo zahraničia vo všetkých členských štátoch s výnimkou: Slovinska, Litvy, Grécka a Malty,

Na úrovni prezidentských volieb majú občania možnosť hlasovať poštou zo zahraničia v nasledujúcich štátoch: Česká republika, Rakúsko, Litva, Portugalsko, Bulharsko, Fínsko, Poľsko, Slovinsko, Rumunsko a Francúzsko,

Situáciu v podmienkach volieb do Európskeho parlamentu upravuje *Smernica Rady 93/109 ES ktorou sa stanovujú podrobnosti uplatňovania volebného práva a práva byť volený do Európskeho parlamentu pre občanov únie s bydliskom v členskom štáte, ktorého nie sú štátnymi príslušníkmi*.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať negatívny vplyv na verejné financie, podnikateľské prostredie, nebude mať ani negatívny sociálny vplyv ani vplyv na životné prostredie a informatizáciu spoločnosti.

**Osobitná časť**

**K bodu 1**

Dopĺňa sa skutočnosť, že Štátna komisia zisťuje nielen výsledky volieb, ale aj referenda, či ľudového hlasovania o odvolaní prezidenta osobami s trvalým pobytom mimo územia Slovenskej republiky, ktorí hlasovali poštou.

**K bodom 2 až 7 a 34 až 41**

Navrhuje sa, aby voliť poštou mohol aj volič s adresou miesta pobytu na území Slovenskej republiky, ak napr. vie, že v deň volieb nebude zdržiavať na území Slovenskej republiky. Adresa miesta pobytu nie je identický pojem ako „trvalý pobyt“; adresa miesta pobytu je širší a voľnejší právny termín. V nadväznosti na možnosť voľby poštou aj osobami s adresou miesta pobytu na území Slovenskej republiky (bez pohľadu na to, či na území Slovenskej republiky majú trvalý pobyt alebo nie), sa na viacerých miestach v zákone vo viacerých gramatických tvaroch vypúšťa slovo „cudzina“.

**K bodom 8, 14 a 19 (§ 74a, § 98a a § 116a)**

Vzhľadom na nosný zámer predkladateľa umožniť voľbu poštou pri všetkých typoch volieb a referenda, sa do tretej, štvrtej a piatej časti zákona vkladá ustanovenie osobitnom zozname voličov. Ide o zoznam voličov, ktorí nemajú trvalý pobyt na území Slovenskej republiky; tento zoznam je zostavený a vedený ministerstvom vnútra a obsahuje zákonom vymedzené údaje. Uvedený zoznam sa odovzdáva Štátnej komisii v dvoch vyhotoveniach v deň konania volieb.

**K bodom 9, 15 a 20, 24, 29 (§ 86a, § 106a, § 121a, § 149a a 181a)**

Vzhľadom na nosný zámer predkladateľa umožniť voľbu poštou pri všetkých typoch volieb a referenda, sa do tretej, štvrtej, piatej, šiestej a siedmej časti zákona vkladá ustanovenie spôsobe voľby. Ide o štandardné ustanovenie, kde sa konštatuje, že okrem klasického hlasovania vo vlastnom volebnom okrsku (resp. na základe hlasovacieho preukazu v inom okrsku) možno aj poštou. V prípade prezidentských a župných volieb sa uvádza, že sa tak môže diať len v prvom kole volieb.

**K bodom 10, 16, 21, 25 a 30**

Pri jednotlivých druhoch volieb sa zavádzajú do textu zákona paragrafy zrkadlovo preberajúce znenie § 59 a § 60, ktoré upravujú proces voľby poštou v závislosti od toho, či volič má alebo nemá trvalý pobyt na území Slovenskej republiky. V prípade župných a komunálnych volieb je možnosť voľby poštou povolená len vo vzťahu k osobám s trvalým pobytom v danej župe, resp. obci (teda nie pre osoby, ktoré nemajú trvalý pobyt na území Slovenskej republiky).

**K bodom 11 až 13, 17, 18, 22, 23, 26 až 28 a 31 až 33**

V prípadoch, kedy je umožnená voľba poštou, sa rozširuje okruh skutočností zaznamenávaných do zápisníc jednotlivých volebných komisií.

**K čl. II**

Navrhuje sa účinnosť zákona na 1. júla 2017.